ועדת החוקה, חוק ומשפט, כנסת 15, פרוטוקול מספר 304, 2001-05-21 10:00

אופיר פינס-פז: אני פותח את ישיבת ועדת החוקה, חוק ומשפט.

אופיר פינס-פז: היום נדון בהצעת חוק המפלגות (תיקון - עמותות), התש"ס-2000 - הכנה לקריאה ראשונה - של חברי הכנסת פריצקי, בריילוסבקי, נאות ופורז.

אופיר פינס-פז: חבר הכנסת פריצקי, אני מציע שתציג את הצעת החוק, שהיא מאוד ממוקדת, ותוכל לקבל תשובות מרשם העמותות, רשם המפלגות, משרד המשפטים ומשרד מבקר המדינה.

יוסף יצחק פריצקי: אדוני היושב-ראש, חברות וחברים, הצעת החוק שלי באה לתקן דבר פשוט מאוד, שעלה במוחי לאחר סיפור "דור שלום" לעירית תל-אביב.

יוסף יצחק פריצקי: קיימת עמותה יפה, טובה וחשובה ששמה דור שלום, היא קיבלה כספים והוציאה מותג, הוציאה סמל בצורת אליפסה, כולם ידעו עליה, והיא ארגנה מה שארגנה.

יוסף יצחק פריצקי: מספר ימים לפני הבחירות לעירית תל-אביב יצאה רשימה בשם דור שלם עם אותו סמל, עם אותו סימון, אותם אנשים שעבדו בעמותה עבדו פתאום בסיעה שרצה לכנסת, ופתאום, למרבה הפלא, שינו תדמית ורצו לבחירות.

יוסף יצחק פריצקי: אם יש עמותה, והיא עמותה קהילתית, למשל, אדם טבע ודין בנושא סביבה ירוקה, עמותות שעוסקות בענייני דת ומדינה, עמותות שעוסקות בענייני קידום מיעוטים - כל הכבוד, אלה פעילויות שצריך לעשות.

יוסף יצחק פריצקי: אלה עמותות, הן מקבלות כסף, הן מבססות את המותג שלהן יפה מאוד.

יוסף יצחק פריצקי: אבל הן לא יכולות להפוך למפלגה.

יוסף יצחק פריצקי: מה הפירוש שהן אינן יכולות להפוך למפלגה?

יוסף יצחק פריצקי: הפירוש הוא שמפלגה לא יכולה לקחת את הנכסים שלהן, את המותג שלהן, עד כדי הטעיה, ולעשות שימוש, לא בלוגו, לא בסמל, לא בנכסים, לא ברשימת האנשים, לא בשום דבר.

יוסף יצחק פריצקי: אם אנשים רוצים להקים מפלגה, מאה אחוז, יש חוק המפלגות, וכך ינהגו.

אופיר פינס-פז: אם קבוצת אנשים שהקימה עמותה רואה כי טוב ורוצה להפוך למפלגה, אתה מציע שהיא תתנתק מהעמותה באופן מוחלט.

אופיר פינס-פז: באיזו דרך אתה מציע שזה ייעשה?

יוסף יצחק פריצקי: שהמפלגה, לפי חוק המפלגות, ונתקן את חוק המפלגות, לא תעשה שימוש, לא בכספים, לא בנכסים המוחשיים ולא בשם עד כדי הטעיה.

יוסף יצחק פריצקי: אני רוצה לאמץ פה מבחן צרכני פשוט.

יוסף יצחק פריצקי: אם אני רואה משהו שהוא דומה לדבר אחר עד כדי הטעיה, אני לא רוצה שזה יהיה.

יוסף יצחק פריצקי: אם חבורה שישבה באדם טבע ודין החליטה להקים מפלגת ירוקים, והיא לא עושה שימוש בנכסים והשם הוא לא אדם וטבע ודין, שלא יתפרש כאילו הם עושים משהו.

יוסף יצחק פריצקי: תהיה מפלגת ירוקים, בלי השם אדם טבע ודין והלוגו יהיה שונה ולא יעשו שימוש בנכסים - מאה אחוז.

אתה וצלר: דרך אגב, זה לא היה רק בתל-אביב, זה היה הרבה יותר נפוץ.

אתה וצלר: עמותת דור שלם היתה בכמה רשויות.

אופיר פינס-פז: יש דוגמה הרבה יותר מובהקת, והיא דווקא מפלגת מרכז, לא ימין ולא שמאל, וזו הדרך השלישית.

אופיר פינס-פז: זו עמותה שהחליטה יום אחד לרוץ לכנסת, לא לאיזו רשות מקומית, ניצלה את העובדה שבחוקי העמותות אפשר לגייס כספים בהיקפים עצומים, לא על-פי חוק מימון מפלגות, ואמרה בגלוי, היא לא הסתירה: אנחנו נירשם כמפלגה רק בדקה ה-90.

אופיר פינס-פז: ניצלו את הפרצה בחוק עד הסוף, השתמשו בכל הכללים הנהוגים בעמותות לגיוס המשאבים, ורק ברגע האחרון הפכו למפלגה, ואז חלו עליהם כל כללי המפלגות, אבל הם את ה"קופה" כבר עשו.

יוסף יצחק פריצקי: לכך התכוונתי, אדוני היושב-ראש.

אופיר פינס-פז: השאלה, אם זה בא לידי ביטוי בהצעת החוק.

יוסף יצחק פריצקי: זה הרעיון של הצעת החוק, אבל אני מוכן לשמוע תיקונים והערות.

יוסף לפיד: אנחנו עשינו ההפך.

יוסף לפיד: הקמנו עמותה מבית המכון החילוני, שתפעל בנפרד להפצת הרעיון החילוני, וכשקיבלנו שיק של 50,000 דולר מתורם, החלטנו להחזיר לו את הכסף, כדי שלא יהיה חשד שממנים את המפלגה.

אופיר פינס-פז: זה באמת ראוי להערכה.

אופיר פינס-פז: אני החזרתי שיק לטד הריסון, זכרונו לברכה, מסיבות אחרות.

יוסף יצחק פריצקי: אדוני היושב-ראש, הצגתי את הרעיון, ואני פתוח לתיקונים והערות.

אופיר פינס-פז: רשם המפלגות, מה דעתך על הצעת החוק?

אלישע צידון: אני לא יודע מה הצעת החוק מחדשת.

אופיר פינס-פז: אתה הבנת למה הצעת החוק מנסה לתת תשובה?

אלישע צידון: השתדלתי לרדת לסוף העניין, אבל מבחינתי, כרשם מפלגות, כאשר כתוב בסעיף 8 "לא תירשם מפלגה בשם העלול להטעות", אז במהלך הבחינה שלי, בחינת השם, אני בוחן את זה מול המאגרים שאני מחזיק.

אלישע צידון: אני חובש כמה כובעים, בין השאר אני רשם החברות ורשם השותפויות ובידי יש מאגרי מידע של רשם העמותות ועוד מאגרי מידע מרכזיים.

שלמה שהם: האם ברגע שמפלגה לוקחת שם של עמותה כיום, יש בזה כדי להטעות?

אופיר פינס-פז: לא, אתה הרי לא תפסול אותה.

אופיר פינס-פז: הוא מציע שתפסול אותה.

אלישע צידון: אני לא אפסול אותה אם היא תהיה בשם של עמותה.

אופיר פינס-פז: חבר הכנסת פריצקי מציע הצעת חוק, שאם אתה רואה שקוראים לי עכשיו "הדרך השלישית", כעמותה, ואני עכשיו קורא לעצמי "הדרך השלישית החדשה" כמפלגה, אתה תפסול אותה.

אופיר פינס-פז: הצעת החוק נועדה לעשות דבר פשוט, ואני אחזור על זה, כי לא היית כשדיברתי.

אופיר פינס-פז: היתה מפלגה שנקראה הדרך השלישית, המפלגה הזאת אמרה בגלוי שהיא תירשם רק ברגע האחרון אצל רשם המפלגות, כי יש הבדל בין עמותה למפלגה ביכולת לגיוס כספים.

אופיר פינס-פז: היא גייסה כספים על-פי חוקי העמותות שעל-פיהן, למשל, אפשר לגייס כסף מחוץ-לארץ וכן הלאה.

אופיר פינס-פז: גיוס כספים למפלגות הוא עניין מסובך, מורכב, קפדני, מבוקר מאוד.

אופיר פינס-פז: הם נרשמו בדקה ה-90, וכך את הכסף הגדול לצורך תעמולת הבחירות הם עשו כעמותה, ואחר כך הם נרשמו כמפלגה.

אופיר פינס-פז: יש כאן עיוות.

אופיר פינס-פז: היתה על זה, נדמה לי, פנייה למבקר המדינה, אני כבר לא זוכר.

אופיר פינס-פז: חבר הכנסת פריצקי בא לסתום את הפרצה הזאת במובן שמפלגה לא תוכל לעשות שימוש לרגע בהיותה קודם עמותה.

אופיר פינס-פז: זו כוונת הצעת החוק.

אופיר פינס-פז: אתה יכול להגיד שזה כבר קיים בחוק, אתה יכול להגיד שאתה בעד, אתה יכול להגיד שאתה נגד, אבל זו כוונת הצעת החוק.

אלישע צידון: זה לא נובע מהסעיף.

אלישע צידון: הוא מתייחס לשם בלבד.

אופיר פינס-פז: יש שני סעיפים.

אלישע צידון: בסעיף הראשון אין בעיה מבחינתי, בסעיף השני אין לי עמדה.

שלמה שהם: בעניין הדרך השלישית, אני לא בטוח שזה היה פותר את הבעיה, משום שהדרך השלישית היתה אומרת שהיא עמותה עדיין.

שלמה שהם: אתה לא יכול למנוע מאותם אנשים להקים מחר מפלגה.

שלמה שהם: אם הם קוראים לעצמם "הדרך הרביעית" או בשם אחר לגמרי, לא יכולת למנוע את זה מהם.

שלמה שהם: את כל הפרסומת הם עשו עוד בהיותם עמותה.

דורית ואג: הוא לא רוצה שישתמשו בכסף.

יוסף יצחק פריצקי: אדוני השופט בדימוס שהם, יש כאן בקבוק שכתוב עליו "נביעות", החברה השקיעה הון בנביעות, ומחר אני מציג בקבוק מים וכתוב "נביעותֶס", ישר ייתנו לי צו מניעה.

יוסף יצחק פריצקי: אתה עושה שימוש במותג.

אופיר פינס-פז: עורכת-הדין קוגוט, משרד המשפטים.

סיגל קוגוט: אני אתחיל עם הנכסים, כי אני רואה שגם עניין השם קשור לנכסים.

סיגל קוגוט: היום יש סעיף 8ד בחוק מימון מפלגות, שמסדיר את הנושא של מפלגה שקמה על חורבות עמותה, כלומר, כדוגמת הדרך השלישית, שנדמה לי שהיא נקנסה על-ידי מבקר המדינה, זה תרגיל שלא כל כך הצליח.

אתה וצלר: החובות של חוק מימון מפלגות חלות עליהם מרגע הגשת הבקשה לרישום המפלגה, לא מרגע ההקמה.

אתה וצלר: ואז, במידה שממירים כספים שעולים על הוראות סעיף 8(א), הם נתפסים.

סיגל קוגוט: ההסדר המוצע, מעבר לכך שהוא בחוק המפלגות, ולכן ממילא המבקר גם לא יתעסק אתו, וזה לא המקום הנכון שלו, הוא גם אולי לא דק פורתא לעומת ההסדר הקיים, ואני רוצה לעמוד על ההסדר הקיים, שאולי אפשר קצת לתקן אותו, אבל בעיקרון ההסדר הקיים הוא די טוב.

סיגל קוגוט: ההסדר הקיים אומר כך: מבחינה פוליטית הוא מכיר בזה שייתכן שגוף שהיה גוף מסוים רוצה להיות מפלגה, הוא לא רוצה שהגוף המפלגתי ינצל את הנכסים שהיו בעבר לגוף הקודם, ולכן הוא כותב שנכסים יכולים להיות מנוצלים, הם ייחשבו תרומה, ומותר יהיה להעביר אותם למפלגה רק אם הם עצמם התקבלו לפי חוק המימון.

סיגל קוגוט: כלומר, עמותה שמחליטה להתפרק כי היא רוצה לרוץ לכנסת ולהקים מפלגה, אם היא לא אספה 1,700 שקלים רק מאזרח ישראלי ולא מתאגידים, אסור לה, לפי חוק המימון, להעביר שום דבר למפלגה, כי אחרת זו תרומה אסורה מתאגיד והמפלגה תיקנס ותקבל את כל הסנקציות ממבקר המדינה.

סיגל קוגוט: כמו כן, כל החשבונות של אותה עמותה, שאמורה להעביר רק בתנאי שהיא אספה את זה לפי חוק המימון למפלגה, מבוקרים על-ידי מבקר המדינה.

שלמה שהם: הם לא יעבירו, הם פשוט יהפכו להיות המפלגה.

סיגל קוגוט: נכון, על זה אני מדברת.

סיגל קוגוט: ההצעה הזאת אוסרת את זה.

סיגל קוגוט: לפי ההצעה, אפילו אם העמותה שוכנת בבניין משרדים וקמה מפלגה והיא רוצה למכור לה בכסף ריאלי, לפי שווי שוק, כי היא לא רוצה לעבור דירה, גם זה אסור, כי כתוב "אסור שימוש".

סיגל קוגוט: חוק המימון אומר "אסור תרומה", כלומר, אסור לי לקחת את הנכסים ולתת אותם במתנה למפלגה, אבל החוק לא אוסר היום למכור במחיר שוק.

יוסף יצחק פריצקי: עורכת הדין קוגוט, יש לי מיילינג-ליסט של חברי העמותה.

סיגל קוגוט: כשאתה רוצה לעשות איזון עם מימון מפלגות אתה פוגע בחירויות אחרות, שבית-המשפט העליון, בפסיקתו, אמר שצריך להיזהר מאוד לא לפגוע בהן כמו חופש ההתאגדות, חופש הביטוי.

יוסף יצחק פריצקי: אני לא חוסם את חופש ההתאגדות.

יוסף יצחק פריצקי: אם אתה רוצה להתאגד, תתאגד כמפלגה, זה בסדר גמור.

סיגל קוגוט: כאן אני עוברת לבחירת השם.

סיגל קוגוט: בחירת השם זה חלק מהזהות, זה נחשב כחלק מחופש ההתאגדות, זה לא סתם שאומרים יהיה לך שם כזה או שם אחר, לא כך זה נתפס בפסיקה, זה חלק מההצהרה על הזהות שלך, לכן צריך מאוד להיזהר.

סיגל קוגוט: הגיוני שעמותה קיימת לא תיתן למפלגה להירשם בשמה, זה סביר, זה קיים בחוק העמותות, אבל אם היא רוצה להמיר את פעולתה, היא לא רוצה להריץ רשימה וגם להישאר בתור עמותה, גם לאסוף תרומות כמו שהיא רוצה - - -

אופיר פינס-פז: צריך תקופת צינון של תשעה חודשים או של שנה.

סיגל קוגוט: כתוב פה גם "שהיתה רשומה", אפילו לפני 20 שנה.

יוסף לפיד: יש פה שימושים לרעה בכל מיני אופנים.

יוסף לפיד: היה יושב-ראש הוועד למען החייל בשם מוטקה ניר, אם אני לא טועה, שערב בחירות הוא רץ לראשות העיר אשקלון.

יוסף לפיד: הואיל והוא היה יושב-ראש הוועד למען החייל, פתאום הוועד למען החייל פרסם הודעות ענק, "למען חיילינו", עם צילום ענק של מוטקה ניר.

יוסף לפיד: לך תוכיח שהוא עשה את זה בשביל להיבחר.

עמירם בוגט: זה אסור גם היום.

סיגל קוגוט: בג"ץ בלם את זה במידת מה.

יוסף לפיד: דבר נוסף הוא, שאתה יכול בתור עמותה לעשות כל דבר שהוא פוליטי.

יוסף לפיד: דהיינו, עמותה אוספת כסף ויושב-ראש העמותה מתפרסם בצילומים וכן הלאה, וברגע האחרון רק משנים שם, אבל כולם יכולים להבין, ואת זה צריך למנוע.

יוסף יצחק פריצקי: זה בדיוק מה שאני רוצה.

אופיר פינס-פז: עמירם בוגט, אתה רוצה לתרום לנו את תרומתך לדיון?

עמירם בוגט: אין לי הרבה מה לתרום, סך הכול זו שאלה ערכית בין האפשרות שגופים חדשים חייבים כסף, רוצים להתרומם ולהיכנס למשחק הפוליטי בשלב יותר מאוחר.

עמירם בוגט: דוגמה שיכולה להיות, זה הנכים היום או המילואימניקים היום, וכל אלה שאין להם כוונה רעה, הם רק רוצים לעשות דברים טובים, ומגיע להם בשלב מסוים גם להיכנס למשחק הפוליטי אם הם ירצו, וכך נבנה החוק באותו סעיף 4, בחוק המבקר, וזה היה האיזון.

עמירם בוגט: אם היום אנחנו חושבים שהאיזון מנוצל לרעה, ואני מסכים שהוא מנוצל לרעה, צריך לשנות את זה, אבל עדיין לא לסגור את הדלת לחלוטין.

יוסף יצחק פריצקי: הצעת היושב-ראש היא הצעה מצוינת, היא אומרת לקחת תקופת צינון של שנה.

אופיר פינס-פז: שנה זה הרבה מדי.

אופיר פינס-פז: תהיה ביקורת ויבואו ויגידו בצדק, שחבר הכנסת פריצקי לא רוצה תחרות, וזו לא כוונת החוק.

אופיר פינס-פז: כוונת החוק היתה למנוע ניצול לרעה.

אופיר פינס-פז: מערכת בחירות בישראל היא שלושה חודשים, וזה המון זמן, אם מדברים על שישה חודשי צינון זה המון זמן, שנה, זה להגיד: חבר'ה, אנחנו לא רוצים אתכם בפוליטיקה.

יוסף לפיד: מה יהיה אם התעוררות תחליט להיות מפלגה?

יוסף לפיד: זה קרוב ללבך.

יוסף יצחק פריצקי: אדון בועז לול יכול ללכת למפלגת העבודה ולומר: שלום, אני בועז לול, יש לי רקורד פוליטי, תבחרו בי בפריימריז.

יוסף יצחק פריצקי: זה בסדר גמור, אבל לא לזה אני מתכוון.

יוסף יצחק פריצקי: אני מתכוון שתקום מפלגה שלא תיקרא התעוררות, היא תיקרא קימה או התעוררות חדשה עם אותו לוגו.

אופיר פינס-פז: זה לא רק השם, אלא הכסף.

אופיר פינס-פז: עמותת התעוררות פועלת בלי הגבלות, וכך עמותות צריכות לפעול, אבל אם אתה רוצה להפוך למפלגה, חלים עליך הכללים.

אופיר פינס-פז: לכן תקופת צינון של שישה חודשים היא סבירה.

אופיר פינס-פז: על יותר מזה לא הייתי הולך, זה נראה לי מרחיק לכת, זה כמו צו גירוש.

אופיר פינס-פז: דרך אגב, גם על קצינים עשינו אותו דבר, עשינו בסוף שישה חודשים ולא שנה, כי אחרת, אתה אומר לאלופים: אנחנו לא רוצים אתכם בפוליטיקה.

אופיר פינס-פז: אנחנו רוצים אתכם, אבל אנחנו רוצים שתחשבו לפני שאתם נכנסים.

יוסף יצחק פריצקי: בטעות התייחסתי רק לכנסת, אבל אני מדבר גם על בחירות לרשויות מקומיות.

סיגל קוגוט: אבל אלה חוקים אחרים, שהוועדה הזאת לא עוסקת בהם.

שלמה שהם: ועדת הפנים עוסקת בזה.

אופיר פינס-פז: אי-אפשר לתקן תיקון עקיף לחוק הרשויות המקומיות?

אופיר פינס-פז: עשינו את זה מאה פעמים.

סיגל קוגוט: לגבי הרשויות המקומיות צריך גם לעשות תיקונים בחוק הבחירות וגם בחוק המימון.

דורית ואג: אני לא מבינה מה יעשו עם הכסף של העמותה כשסוגרים אותה לפני שמקימים מפלגה.

יוסף יצחק פריצקי: יש חוק, ויגיד לך רשם העמותות, שאם העמותה מתפרקת חייבים להעביר את זה למטרה דומה לעמותה אחרת.

עמירם בוגט: לדוגמה, ניקח את עמותת התעוררות.

עמירם בוגט: עמותת התעוררות צוברת עכשיו נכסים, מקבלת את סעיף 46 מוועדת הכספים, סביר להניח, וכן הלאה.

עמירם בוגט: בעוד שנה יהיו בחירות, והיום היא מחליטה שהיא רוצה להתמודד, מה היא צריכה לעשות לפי ההצעה?

יוסף יצחק פריצקי: להעביר את זה לעמותה אחרת.

אתה וצלר: אם היא תמכור נכסים למפלגה, מה רע בכך?

יוסף יצחק פריצקי: גברתי ממשרד המבקר, אם אתם מוכנים להתחייב שאתם תבדקו, כמו שאמרה עורכת-הדין קוגוט, אם זה שווי שוק, אז בסדר, בבקשה.

יוסף יצחק פריצקי: אני לא רוצה למנוע שווי שוק.

אופיר פינס-פז: הם יבדקו בכל מקרה, כי הם בודקים כל מפלגה.

עמירם בוגוט: הם מעבירים בחינם.

עמירם בוגוט: עולמי וביתי העבירו לישראל בעליה נכסים בחינם 101 יום לפני הבחירות, וזה נחשב חוקי.

סיגל קוגוט: לא, דווקא ישראל בעלייה שילמה, ולכן היא לא נקנסה, והדרך השלישית לא שילמה והיא נקנסה.

אופיר פינס-פז: גברת אתה וצלר.

אתה וצלר: לסעיף הראשון אני לא אתייחס, אני אתייחס לסעיף השני.

אתה וצלר: כיום קיים סעיף 8(א) שאומר: כל תרומה מכל תאגיד.

אתה וצלר: זאת אומרת, שאם עמותה תעביר נכסים למפלגה, ברור שהיא נופלת במסגרת 8(א).

עמירם בוגט: השאלה היא התקופה.

עמירם בוגט: אם אני מעביר שנה לפני הבחירות - - -

סיגל קוגוט: אף פעם אסור לקבל תרומה מתאגיד.

עמירם קוגט: אני עדיין לא סיעה, אני גוף חדש, ועדיין הבחירות הם 200 ימים ויותר מהיום, אני מפלגה, ובאותו יום אני יכול להעביר.

עמירם קוגט: אני מפלגה ולא סיעה.

אתה וצלר: איך תעביר?

אתה וצלר: אתה לא יכול לקבל תרומה יותר מ-900 שקלים או 1,700 שקלים לפני הבחירות.

עמירם בוגט: זה חל רק על סיעות או 100 ימים לפני.

אתה וצלר: לא, מהיום שמגישים בקשה לרישום מפלגה אצל רשם המפלגות.

אופיר פינס-פז: מפלגה, לא סיעה.

סיגל קוגוט: על מפלגה זה חל כל השנה.

אתה וצלר: לכן לא כל כך הבנתי את הסעיף, כי יש איסור מוחלט ב-8(א) לקבל תרומות מתאגיד וב-8(ב) ו-8(ג) יש איסורים לגבי גובה, ויש 8ד לגבי זה שסיעה חדשה יכולה לקבל מעמותה.

אופיר פינס-פז: אפילו עורך-הדין בוגט, שהוא רשם העמותות, הוא לא אדם מהרחוב והוא באמת מבין בעניין, נפל למלכודת.

אופיר פינס-פז: הבעיה שלכם שאתם כל הזמן מדברים בלשון סיעה ומתכוונים למפלגה, ויש המון בלבול, בעיקר בהנחיות של מבקר המדינה.

אופיר פינס-פז: הוא כל הזמן מתייחס לסיעות.

אופיר פינס-פז: מה זה סיעה?

אופיר פינס-פז: סיעה זה אפילו לא ישות משפטית.

אופיר פינס-פז: תדברו על מפלגות.

אופיר פינס-פז: סיעות זה כמה מפלגות.

אתה וצלר: סיעה זו מפלגה.

אופיר פינס-פז: עובדה שיש חוסר הבנה בעניין הזה.

יוסף יצחק פריצקי: האם סיעת שינוי, שרצה לכנסת השש-עשרה, יכולה לקחת את המיילינג ליסט של התעוררות?

יוסף יצחק פריצקי: התשובה היא כן, ואת זה אני רוצה למנוע.

אופיר פינס-פז: התשובה היא לא.

יוסף יצחק פריצקי: היום אני יכול לקחת.

אופיר פינס-פז: לפי חוק מאגרי מידע אי-אפשר לקחת.

אופיר פינס-פז: אתה צריך הסכמה.

סיגל קוגוט: שם וכתובת זה לא מאגר מידע.

יוסף יצחק פריצקי: האם אני יכול לשאול מהם את האוהלים שלהם, לשאול מהם את הכובעים שלהם?

סיגל קוגוט: כובעים לא, אבל רשימת תומכים כן.

יוסף יצחק פריצקי: האם מפלגת הירוקים שניסתה לרוץ, ותרוץ שוב, יכולה לקחת את רשימת התומכים של אדם טבע ודין?

יוסף יצחק פריצקי: אין לי בעיה עם עמותות שרוצות לעושת פעילות קהילתית פוליטית למען הערבים, למען הטבע, למען הירוקים, למען הדתיים, למען החילוניים, זה בסדר גמור, והיא לוקחת תרומות, והתרומות מוכרות במס, אבל ברגע שהן קופצות אל המגרש הפוליטי, אני מקבל את טענתו של היושב-ראש, הן צריכות לקבל עליהן מגבלות, ודרושה תקופת צינון.

יוסף יצחק פריצקי: לא יכול להיות שאחרי שעשיתי שימוש בכספי הציבור, בתרומות, עשיתי מותג והכנסתי רעיון - - -

אופיר פינס-פז: יש את ישראל בעלייה שעשתה קריירה על עניין של העמותה של עולמי, ובעניין הזה היה רק כפסע בינה ובין חקירת משטרה וכן הלאה, כולנו יודעים את האמת.

יוסף יצחק פריצקי: הדרך השלישית.

אופיר פינס-פז: הדרך השלישית זה היה בפרהסיה.

אתה וצלר: הדרך השלישית נקנסה.

אתה וצלר: אם ישראל בעלייה לא נקנסה, אולי היו סיבות שלא קנסנו אותה.

אופיר פינס-פז: יש משפט על ישראל בעלייה, משפט דיבה בין שרנסקי ויולי נודלמן.

יוסף לפיד: הקנסות הן פרסה, מפני שהמפלגות אומרות: אני אכניס עוד שני חברי כנסת ואז אני אשלם 300,000 שקלים.

יוסף לפיד: מר"צ הפרה בחוצות המדינה את הכללים, שהיא דווקא דוגלת בהם, של שמירת איכות הסביבה.

יוסף לפיד: אם אני אציב בלון ענק בפארק לאומי, שזה שטח אסור, ושלושת רבעי שנה אחרי הבחירות אתם תקנסו אותי ב-5,000 שקלים, אז הבלון לא עלה 500,000 שקלים אלא 515,000 שקלים.

סיגל קוגוט: עניין הבלון עבר תיקון, היום יושב-ראש ועדת הבחירות המרכזית יכול להוציא צו מניעה.

יוסף לפיד: אז הבלון יעמוד שם רק יומיים וחצי במקום שבוע.

אופיר פינס-פז: אני לא מציע לעשות ספקולציות על הקנסות, כי היתה, לא מזמן, מפלגה שעשתה את זה והיא שילמה ביוקר רב.

אתה וצלר: זה לא רק 15% סנקציה, כי לגבי תרומה בלתי-חוקית יש גם כפל התרומה, וזה יכול להיות סיפור דומה.

סיגל קוגוט: תרומה בלתי-חוקית זו גם עבירה פלילית.

שלמה שהם: עם כל העניין של חופש הביטוי וההתאגדות, ובדרך כלל דווקא בחוקים קודמים הייתי יותר בעד זה, בסיטואציה הזאת יש דבר חמור, וכן צריך לסגור את הפרצה הזאת, וצריך לחשוב איך לסגור אותה הכי טוב שאפשר.

שלמה שהם: משום שברגע שעמותה פועלת, ועמותה אחר כך הופכת למפלגה, ועושה לא רק את ההכנסות אלא גם את ההוצאות כעמותה, מה שהיה בדרך השלישית, וההתאגדות למפלגה באה רק ברגע האחרון, לא רק שיש להם את היתרונות שאין למפלגות, הם משיגים יתרון עצום על כל המפלגות האחרות.

שלמה שהם: ממה נפשך?

שלמה שהם: אם באמת כל ההגבלות שהטלנו על המפלגות, והיו על זה ויכוחים גדולים, לא פוגעות בחופש הביטוי, ודיברנו על זה שעמותה סתם מחליטה בדרך לתמוך במישהו מסוים, אז ודאי שפה פגענו קשה מאוד במפלגות, ביכולת שלהן לגיוס כספים.

שלמה שהם: לא יעלה על הדעת שניתן למישהו אחר חופש מזה.

סיגל קוגוט: יש חוק מימון מפלגות.

שלמה שהם: מיד נדבר לגבי 8(א).

שלמה שהם: הבעיה היא שההצעה הזאת לא פותרת לגמרי.

שלמה שהם: במה ההצעה הזאת עוזרת?

שלמה שהם: היא אומרת שנכון שאדם, שהיה בעמותה מסוימת הולך להיות במפלגה, וכל הפרסומת של העמותה היתה עליו, הרי זה נכס, זה שתמונתו הופיעה X פעמים בשלטי חוצות זה חלק מהעניין.

שלמה שהם: לדעתי, צריך תקופת צינון יותר ארוכה, גם במעבר, צריכה להיות לפחות שנה.

שלמה שהם: איפה חבר הכנסת פריצקי עוזר?

שלמה שהם: הוא עוזר בשם.

שלמה שהם: לפחות שלא תקרא לעצמך באותו שם, לפחות לא תיקח את הנכסים אליך בלי מגבלה.

סיגל קוגוט: אם אתה ממיר את הפעילות שלך, ואתה מוכר בציבור כמקדם אינטרסים, למה שלא תשתמש באותו שם?

יוסף יצחק פריצקי: תבטלי גם את ההגבלה על מימון מפלגות.

שלמה שהם: נניח שמחר באה אלי עמותה ואומרת: תעזור לי עכשיו בייעוץ משפטי טוב איך ללכת לכנסת וכן הלאה.

שלמה שהם: ואז אני מקים עמותה, אני לוקח את כל התרומות, אני מביא את העמותה לסכום אפס 101 יום לפני הבחירות, אני מוציא את כל הכסף על פרסום האנשים האלה, ואז אני מקים מפלגה.

שלמה שהם: אני לא צריך להעביר נכסים וכן הלאה.

סיגל קוגוט: אתה יכול להרחיב קצת את 8ד.

סיגל קוגוט: אבל בהצעה כתוב "איסור שימוש".

סיגל קוגוט: מה זה רשימת תומכים?

סיגל קוגוט: אם אתה עמותה, ואתה יודע מי התומכים שלך, לא תשתמש בזה אחר כך כמפלגה?

סיגל קוגוט: למה לא?

שלמה שהם: תחשבי עכשיו על אותם אנשים שרוצים לעבור על החוק או לאכוף אותו, לא על הישרים.

סיגל קוגוט: תרחיב את 8ד לגבי העבר.

שלמה שהם: זה לא פותר את הבעיה.

סיגל קוגוט: אתה לא יכול למנוע לגמרי מאנשים מפורסמים לרוץ לפוליטיקה.

סיגל קוגוט: האזרח המודאג יכול היום לאסוף כמה תרומות שהוא רוצה, כי הוא לא מועמד לראש ממשלה.

סיגל קוגוט: הוא יכול לאסוף מיליונים.

סיגל קוגוט: תגיד שהוא עבריין?

אופיר פינס-פז: מה שאביגדור קהלני עשה - - -

סיגל קוגוט: זו היתה עבירה מה שאביגדור קהלני עשה, והוא נענש על זה.

סיגל קוגוט: אף אחד לא אמר שמה שהוא עשה זה בסדר, גם לפי החוק הנוכחי זה לא בסדר.

אופיר פינס-פז: הוא לא נענש.

אופיר פינס-פז: הוא נענש רק על סוף העניין.

אופיר פינס-פז: הם תפסו שהיה תאריך הגשת בקשה ותאריך אישור, ולקחו את תאריך ההגשה.

אופיר פינס-פז: אבל שנתיים קודם, בכספים אדירים של המועצה האזורית רמת הגולן, עשרות מיליונים, הוא עשה כנסים בכל מדינת ישראל, שלטי חוצות בכל הארץ, חודשים, הכול בכספים של עמותה, לא של מפלגה.

אופיר פינס-פז: אם היו חלים עליו חוקי המפלגות, שני מנדטים הוא לא היה מקבל.

אופיר פינס-פז: הוא לא היה עובר את אחוז החסימה.

אופיר פינס-פז: אז הוא קיבל קנס, זה שטויות.

סיגל קוגוט: הוא לא עשה את זה בשביל לרוץ לכנסת.

אופיר פינס-פז: יש לך בכלל ספק בזה?

סיגל קוגוט: אין לי ספק בזה שעמותה יכולה לקדם רעיון, ובשלב מסוים לרצות להיות מפלגה.

סיגל קוגוט: צריך לעשות מהלך שאתה סותם פרצה, אבל אתה לא בולם מהלכים טבעיים ולגיטימיים.

יוסף יצחק פריצקי: סיגל קוגוט, אני לא רוצה לאסור על אנשים, חברי עמותה, להיות חברי מפלגה, זה ברור.

יוסף יצחק פריצקי: היום הפוליטיקה היא הרבה מאוד במדיה.

יוסף יצחק פריצקי: מה שאומר יושב-ראש הוועדה, שאם אני נכנס למדיה התקשורתית הציבורית תחת תמונה, פרסום, שם, רעיון, רשימת תומכים וכן הלאה, וזה עולה הון כסף, ואותו גייסתי מן הציבור, במה שעשיתי אני לא יכול להשתמש, נקודה.

יוסף לפיד: הם אומרים לך שעם השם קל מאוד להגביל, אבל מה תעשה כשמדובר בבני אדם?

יוסף יצחק פריצקי: בני אדם אני לא יכול להגביל, אבל הוא לא יעשה שימוש במיילינג ליסט.

סיגל קוגוט: איך הוא לא יעשה שימוש?

סיגל קוגוט: הוא מכיר את המיילינג ליסט, זה הוא.

יוסף לפיד: אדם כמו אליהו לא צריך את התרומות שלך, והוא לוקח מהקופה הפרטית שלו 10 מיליון שקלים בלי להרגיש שזה חסר לו.

סיגל קוגוט: הוא מועמד.

אופיר פינס-פז: היום כמעט כבר לא עושים את זה, כי יש יותר מדי מה להפסיד.

אופיר פינס-פז: פנינה רוזנבלום עשתה את זה.

אופיר פינס-פז: אנחנו צריכים להחליט אם תיקון החוק הוא בחוק המפלגות או בחוק מימון מפלגות.

אתה וצלר: עניין השם ודאי לא במימון מפלגות.

אופיר פינס-פז: צריך להחליט מה אנחנו רוצים לתקן, האם את החוק הזה או חוק אחר.

סיגל קוגוט: או את שניהם.

אופיר פינס-פז: אם מקובל עליכם, עניין השם יהיה קשור לתיקון חוק המפלגות, ועניין המימון, הנכסים והשימוש וכן הלאה יהיה בחוק מימון מפלגות.

אופיר פינס-פז: דבר שני, אני מציע שעניין הצינון ייכנס לתוך החוק, זאת אומרת, שאם עמותה רוצה להפוך למפלגה, וצריך לראות את כל האופציות, אופציה אחת היא, שעמותה נשארת, אופציה שנייה היא שעמותה נסגרת.

אופיר פינס-פז: קודם כול, אם היא רוצה להפוך למפלגה, צריך להיות פרק זמן של שישה חודשים.

סיגל קוגוט: אם היא רוצה להשתמש באותו שם.

יוסף יצחק פריצקי: או בשם הדומה לו עד כדי להטעות.

שלמה שהם: או בנכסים.

סיגל קוגוט: נכסים זה בחוק מימון מפלגות.

יהושע צידון: מבחינת השם, הסעיף הזה מיותר לחלוטין.

אופיר פינס-פז: אתה היום מקבל שם שנקרא מפלגת עם חופשי.

סיגל קוגוט: הוא לא יאשר לפי הפסיקה היום.

סיגל קוגוט: לפי בג"ץ, שניתן לפני חודשיים, לא נתנו לביבי לרשום את המפלגה המחנה הלאומי, כשאין מפלגה או עמותה כזאת.

אופיר פינס-פז: יהושע צידון, אתה פסלת את זה?

סיגל קוגוט: זאב בונה פסל את זה, ובג"ץ אישר את הפסילה הזאת רק לפני חודשיים.

אופיר פינס-פז: איך אישרת לקליינר את השם חירות?

אלישע צידון: קודם כול, לא אני אישרתי.

אופיר פינס-פז: מי שאישר.

אופיר פינס-פז: אתה מייצג מוסד.

סיגל קוגוט: מישהו התנגד לזה?

סיגל קוגוט: יכול להיות שאף אחד לא התנגד לזה.

אופיר פינס-פז: אז מה אם אף אחד לא התנגד.

אופיר פינס-פז: על פניו איך הוא יכול לאשר לאדם לשאת בשם חירות, כשהיתה מפלגה כזאת במדינה.

אלישע צידון: הבחינה של השם מורכבת.

אופיר פינס-פז: אדוני הרשם, אני חושב שהכוונה של יוסף פריצקי צודקת במובן הזה שהוא רוצה להגביל את חופש שיקול הדעת של הרשם, והוא רוצה לקבוע שאם רוצים לקחת שם זהה או דומה עד כדי להטעות, יהיה אסור לאשר את זה.

אלישע צידון: הרשם ממילא לא - - -

אופיר פינס-פז: אמרתי לך לפני רגע שהרשם אישר למיכאל קליינר את השם חירות, כשהיתה כאן מפלגה שקראו לה חירות במשך הרבה מאוד שנים.

שלמה שהם: מה זה נקרא שיש בו כדי להטעות?

שלמה שהם: יבוא אותו אדם שרוצה לרשום את השם ויגיד: אני לא רוצה להטעות, אני באמת קם על אדני אותה עמותה.

אלישע צידון: אותו אדם לא מעניין אותי.

שלמה שהם: אתה, לפי החוק הקיים, תגיד: אדוני, אני פוסל לך את השם, כי יש בו כדי להטעות.

שלמה שהם: תבוא המפלגה ותגיד: זה לא להטעות.

שלמה שהם: לכן צריך תיקון, בחוק מפורש.

סיגל קוגוט: אתה צריך לכתוב שני דברים.

סיגל קוגוט: ראשית, אתה צריך לאסור על מפלגה להשתמש בשם של תאגיד הרשום כדין בישראל, כך זה כתוב גם בחוק העמותות.

אופיר פינס-פז: זה קיים?

סיגל קוגוט: זה לא קיים היום.

סיגל קוגוט: היום כתוב "מפלגה".

סיגל קוגוט: הוא נוהג כך, זה לא קיים היום.

אופיר פינס-פז: זו הפרקטיקה, ואני רוצה חקיקה.

סיגל קוגוט: כשמדובר בגוף שקיים, צריך לכתוב "תאגיד הרשום כדין בישראל".

סיגל קוגוט: לגבי גוף שהיה קיים ורוצים להירשם על חורבותיו, כאן אתה רוצה תקופת צינון.

סיגל קוגוט: אתה רוצה להגיד שאם רוצים להשתמש בשם של עמותה שהיתה קיימת, צריך לעבור צינון.

שאול יהלום: יוסף פריצקי, אתה מסכים לצינון?

אופיר פינס-פז: הוא מסכים, אבל רוצה שנה.

יוסף יצחק פריצקי: גם עורך-הדין שהם סבור שנה.

אופיר פינס-פז: אני לא חושב שתפקידנו לבלום גורמים שמוכנים לקחת סיכון, ולמשל לבטל את המסגרת הארגונית שלהם, ורוצים להתמודד לכנסת, ואנחנו נגיד להם: תעשו זאת שנה מראש.

אופיר פינס-פז: בפוליטיקה הישראלית, כשכל שבועיים יש בחירות וכדומה, שישה חודשים זה פרק זמן סביר ומאוזן.

שאול יהלום: נביא לדוגמה את אל-המעין.

שאול יהלום: אל-המעין סוגרת, ואחרי חצי שנה עושה מפלגת אל-המעין, אחרי שהיא שיגעה את המדינה בכספים ובשיעורים ובשבתות ובטיולים ובטיולים לחוץ-לארץ.

אופיר פינס-פז: אני מודיע לך שאם החבר'ה האלה לא מקבלים כסף שישה חודשים, הם לא מקבלים חצי מנדט.

שאול יהלום: מה אתה מדבר?

שאול יהלום: הוא אומר ששנה זה מינימום, אני הייתי אומר עשר שנים.

יוסף יצחק פריצקי: לקחתי את אדם טבע ודין או לקחתי מפלגות ירוקות, כי יש לי סימפתיה לנושא הירוק.

יוסף יצחק פריצקי: תרוץ מחר מפלגה על נושא ירוק, נושא נפלא, לקחו על זה מהקרן החדשה לישראל - - -

שאול יהלום: קח מחר את ההסתדרות הכללית.

שאול יהלום: היא אומרת מחר: במקום ללכת בדרך של איגוד, אני סוגרת את עצמי ועושה מפלגה.

שאול יהלום: תן לה שנה.

אלישע צידון: בחוק החברות, אנשים שמבקשים להשתמש בשם של חברה שנמחקה, פרק הזמן הוא שנתיים.

סיגל קוגוט: זה לא כמו פעילות פוליטית.

אופיר פינס-פז: אני מוכן תשעה חודשים.

שאול יהלום: לא הבנתי מה זה "לא לעשות שימוש בשמות של חברי העמותה".

אופיר פינס-פז: תרד מזה.

סיגל קוגוט: זה לא אכיף לחלוטין.

שאול יהלום: מה שאתה רוצה לומר שאם קוראים למפלגה שלכם שינוי, אסור להגיד במקום שלישי עומד יוסף פריצקי שהוא היה יושב-ראש עם חופשי.

יוסף יצחק פריצקי: לא לזה אני מתכוון.

אופיר פינס-פז: אתה לא יכול לקחת את הרשימות של עם חופשי.

יוסף יצחק פריצקי: נכון, אני לא יכול לקחת מיילינג-ליסט או רשימות.

אופיר פינס-פז: לא לקחת את המיילינג ליסט של עם חופשי?

יוסף יצחק פריצקי: לא לקחתי.

שלמה שהם: מר פריצקי, רשימת חברי העמותה, לפי חוק חופש המידע, זה מידע שפתוח לציבור.

שאול יהלום: בעניין רשימת חברי העמותה, אתה צודק, אבל מה שהוא מתכוון: לא לעשות דברים במאגר המידע של העמותה.

יוסף יצחק פריצקי: שאול יהלום, יש לי בעמותה המון תורמים.

יוסף יצחק פריצקי: דרך אגב, זה לא קל להשיג תורמים לעמותה.

יוסף יצחק פריצקי: אני יכול להרים טלפון לתורמים האלה ולומר: תרמתם לאדם טבע ודין, עם חופשי, עכשיו אנחנו רצים למפלגה, תנו לי תרומה?

אופיר פינס-פז: הצינון יעשה את שלו.

אופיר פינס-פז: לגבי הכספים אסור לקבל כספים מתאגיד, זו תרומה מתאגיד.

סיגל קוגוט: האיסור הזה קיים היום.

אתה וצלר: נניח שהיא קונה את הנכסים שלה במחיר שוק או סוחרת במחיר שוק, מה הפגם בזה?

אופיר פינס-פז: לא יכול להיות, כי יש צינון.

סיגל קוגוט: צינון זה על שימוש בשם.

שלמה שהם: מה שאומר פריצקי, שגם אם קנית במחיר שוק, אסור, וזה מרחיק לכת.

שלמה שהם: אתה היית בעמותה שאמרה "פריצקי לראשות הממשלה", יום אחד העמותה התחסלה.

שלמה שהם: לפי מה שאתה אומר עכשיו, אסור יהיה לרוץ בעצם.

שאול יהלום: מר פריצקי, נניח שיש עמותת צער בעלי-חיים, מחר היא נסגרת.

שאול יהלום: אני, כמפלגה, רוצה לקנות את הבית.

שאול יהלום: למה יהיה אסור לי?

דורית ואג: אומרים כן, במחיר שוק.

שאול יהלום: הוא לא מוכן לקבל מחיר שוק.

אתה וצלר: עד עכשיו, אם ראינו שהמפלגה רכשה או שכרה מהעמותה במחיר שוק, זה עומד בהוראות החוק.

אופיר פינס-פז: עניין הצינון הוא לא רק לגבי השם.

אופיר פינס-פז: אני רוצה שייווצר מצב שפרק זמן בין היותה של עמותה עמותה, לבין הפיכתה למפלגה, אני רוצה תשעה חודשים.

אופיר פינס-פז: בין סגירת העמותה לבין הקמת המפלגה צריכים להיות לפחות שישה חודשים.

שלמה שהם: מה אסור?

אופיר פינס-פז: אי-אפשר היום לסגור עמותה ומחר לפתוח מפלגה.

שלמה שהם: לגבי השם פתרנו, מה אתה עושה עם הנכסים?

שלמה שהם: נכסים, בלאו הכי, מה שאסור למפלגה לקבל, היא לא תקבל.

שלמה שהם: יוסף פריצקי אומר: אפילו שימוש, אפילו לפי החוק, אי-אפשר.

שלמה שהם: זו הגזמה.

שאול יהלום: זו יכולה להיות בכלל עמותה, ללא קשר למפלגה שרוצה למכור.

שלמה שהם: פה לא פותרים את הבעיה.

שלמה שהם: אותו סיפור יש בדרך השלישית, ולא פתרת, כי הדרך השלישית תגמור להוציא את הכספים שלה בתוך העמותה.

שלמה שהם: היא לא תשאיר את הכסף, היא לא תשאיר כלום.

סיגל קוגוט: יש דברים שאי-אפשר למנוע.

אופיר פינס-פז: אני מסביר שאני כן יכול למנוע.

אופיר פינס-פז: עניין הצינון הוא לא רק לשם.

אופיר פינס-פז: מפלגה שעשתה תשעה חודשים ולקחה אותו שם, אז בתשעה חודשים האלה היא לא היתה יכולה לפעול פעילות.

אופיר פינס-פז: אם היא לוקחת אותו שם, היא צריכה לשבות מפעילות תשעה חודשים.

אופיר פינס-פז: צריך להיות צינון מלא לא רק בשם.

סיגל קוגוט: זה מה שאנחנו כותבים בחוק המפלגות.

אופיר פינס-פז: אם תשעה חודשים לפני הבחירות העמותה משותקת, זה בסדר מבחינתי.

יוסף יצחק פריצקי: לא לפני הבחירות, לפני המועד שהיא נרשמת.

אתה וצלר: הגשת הבקשה לרישום, זה המועד הקובע.

יוסף יצחק פריצקי: אם העמותה חיה, היא לא יכולה לתת נכסים.

סיגל קוגוט: אם היא נותנת תרומה, אסור היום.

אופיר פינס-פז: כל מפלגה מבוקרת על-ידי מבקר המדינה.

יוסף יצחק פריצקי: אני יורד מנכסים.

שאול יהלום: אני מבין שכאן היתה בעיה, כאשר התברר הנושא של עמותות ברק וכן הלאה--

אופיר פינס-פז: הבעיה לא התבררה פה.

שאול יהלום: --טענו שיש לקונה בחוק.

יוסף יצחק פריצקי: את הלקונה הזאת סתמנו כבר.

אופיר פינס-פז: לא זו השאלה.

אופיר פינס-פז: הסיפור הוא הדרך השלישית.

אופיר פינס-פז: הדרך השלישית בזמנו אמרה: אני ארשם כמפלגה בדקה ה-90, עד אז אני אפעל כעמותה.

אופיר פינס-פז: על עמותה לא חלות כל המגבלות של חוק מימון מפלגות.

אופיר פינס-פז: זה הסיפור.

שלמה שהם: הסעיף השני ירד?

אופיר פינס-פז: בתנאי שהצינון כוללני, שאפשר יהיה להבין שאי-אפשר לעשות שימוש.

אתה וצלר: למרות שזה לא נוגע אלינו, הצינון נוגע לכך שעמותה תפסיק לפעול תשעה חודשים?

יוסף יצחק פריצקי: אם היא רוצה להיות מפלגה באותו שם.

אופיר פינס-פז: זה כן נוגע לכם, כי אתם צריכים לראות שלא עשו פעילות.

אופיר פינס-פז: אתם תצטרכו לשאול את אדון בוגט, רשם העמותות, אם הם עשו פעילות בתשעה החודשים האלה, על זה אתם צריכים לפקח.

אופיר פינס-פז: נגיד שהיתה עמותה, היא הקימה מפלגה, היא לקחה את השם והיא הודיעה שהיא לא עשתה שום פעילות, ורואים שהיא לא עשתה שום פעילות.

אתה וצלר: היום זה לא בתחום הביקורת שלנו.

אופיר פינס-פז: אני רוצה שזה יהיה.

סיגל קוגוט: צריך לחסל את העמותה.

יוסף יצחק פריצקי: היא צודקת, צריך אישור מרשם העמותות שהעמותה התחסלה.

סיגל קוגוט: תראו איך זה כתוב בחוק העמותות: תאגיד שהיה רשום כדין בישראל, רישומו בוטל, וטרם חלף X זמן מיום ביטול הרישום של אותו תאגיד.

אופיר פינס-פז: אם היא לא חוסלה?

סיגל קוגוט: היא לא יכולה באותו שם עם הלוגו, היא יכולה בשם אחר.

סיגל קוגוט: אם הדרך השלישית תגיד "אני לא אהיה הדרך השלישית, אני אהיה המפלגה למען רמת-הגולן" - מותר לה.

יוסף יצחק פריצקי: אני לא מוכן.

אתה וצלר: אתה צריך להגדיר את זה.

יוסף יצחק פריצקי: נגדיר את המונח שם, לרבות לוגו, סימן, כיתוב שיש בו עד כדי להטעות.

יוסף יצחק פריצקי: יש מספיק מבחנים בפסיקה.

סיגל קוגוט: אין פה הטעיה.

סיגל קוגוט: ההטעיה בכך שהם פועלים למען אותה מטרה?

סיגל קוגוט: לא.

סיגל קוגוט: אתה רוצה להגיד שעמותה בכלל לא יכולה להקים מפלגה?

אופיר פינס-פז: היא יכולה אחרי תקופת צינון.

סיגל קוגוט: כל עמותה שרוצה לרוץ לכנסת צריכה תקופת צינון?

יוסף יצחק פריצקי: כן.

סיגל קוגוט: אז זה לא קשור לשם.

אופיר פינס-פז: כל עמותה שרוצה לרוץ לכנסת אנחנו דורשים צינון.

שלמה שהם: כל מי שהוא חבר עמותה, הוא לא יוכל לרוץ לכנסת?

שאול יהלום: נביא דוגמה, שיש, למשל, בחירות בקרוב, ומחר מחליט צלי רשף שזה גורלי מאוד עכשיו, והוא מחליט ששלום עכשיו הופכת למפלגה.

אופיר פינס-פז: עד עכשיו הוא קיבל עשרות מיליונים מאמריקה.

סיגל קוגוט: זו פגיעה עצומה בחופש ההתאגדות.

סיגל קוגוט: זה כאילו שתגיד שאם ביבי נתניהו היום, שהוא לא מועמד לראש ממשלה, והוא יכול היום לאסוף מיליונים, משום שהוא אזרח מודאג והוא לא מועמד לראש ממשלה, אז תגיד שאם הוא אסף מיליונים שנתיים לפני כן, הוא לא יכול לרוץ לבחירות.

יוסף יצחק פריצקי: תשעה חודשים אמרנו.

שאול יהלום: אם אל-המעין מקבלת עשרות מיליונים מתקציב המדינה, אז אתה אומר למעשה שתקציב המדינה נתן לה את המוניטין, נתן לה את הכוח, ואז יש בעיה.

שאול יהלום: אבל אם שלום עכשיו לא קיבל פרוטה מהמדינה.

יוסף יצחק פריצקי: תרומות.

יוסף יצחק פריצקי: אתה במפד"ל מקבל 1,700 לבית אב לשנה, אתה מקפיד על זה קלה כחמורה.

אופיר פינס-פז: יושב אדם 20 שנה מקבל תרומות של עשרות מיליונים הופך להיות מפלגה ברגע האחרון, וזה מה שעשה קהלני.

אופיר פינס-פז: בלי זה קהלני לא היה עובר את אחוז החסימה.

שאול יהלום: אומר לך הרשם שלחברה צריך שנתיים.

שאול יהלום: למה למפלגה לעומת עמותה, שזה אתה אומר יותר גרוע אולי, למה אתה נותן רק תשעה חודשים?

סיגל קוגוט: שנתיים על השם זה בחברה, הוא רוצה למנוע רישום של מפלגה, למנוע התאגדות.

סיגל קוגוט: הוא לא רוצה רק על השם.

שאול יהלום: אם הייתי חבר עמותה, אני לא אוכל להיות במפלגה?

יוסף יצחק פריצקי: לא זאת הכוונה.

סיגל קוגוט: מה כן?

אופיר פינס-פז: אם השם דומה, אבל לא נועד להטעות, כמו שאמרת, הוא היה הדרך השלישית ועכשיו הוא רוצה להיות רמת-הגולן, אז תשעה חודשים קודם הוא צריך להתנהג כאילו הוא היה מפלגה.

אופיר פינס-פז: זאת אומרת, על-פי דיני מימון מפלגות.

סיגל קוגוט: אבל הוא לא מקבל מימון.

שלמה שהם: מי זה הוא?

שלמה שהם: הוא, זה עמותה?

שלמה שהם: הוא, זה אדם פרטי?

שלמה שהם: הוא, זה אדם שאין לא עמותה?

שלמה שהם: ביבי נתניהו בלי עמותה עכשיו.

אופיר פינס-פז: אם ברגע זה ביבי נתניהו רץ לכנסת, מקים מפלגה על התרומות, אני טוען שצריכה להיות תקופת צינון.

שאול יהלום: אדוני היושב-ראש, אתם טועים.

שאול יהלום: בדוגמה שנתתי עם שלום עכשיו, אם הם לא מקבלים כספי ציבור, אסור לאסור עליהם.

שאול יהלום: הכי גרוע אם הוא היה מפלגה, וגם מפלגה יכולה להתנהג כך.

שאול יהלום: מפלגה יכולה להגיד, עם כל הכבוד למבקר המדינה, אני לא הולכת לפי חוק מבקר המדינה, ואני אאסוף תרומות.

אופיר פינס-פז: זו עבירה על החוק.

שאול יהלום: לא, הוא לא מקבל מימון, ואז הוא אוסף תרומות.

אתה וצלר: יש מגבלה על הסכום, של 60,000 שקלים.

שאול יהלום: 60,000 שקלים מבודד, אני יכול לאסוף מיליארד.

שלמה שהם: אתה נהנה מכל העולמות, וגם מקבל בסוף את המינון.

אופיר פינס-פז: לא ידעתי על הסעיף הזה.

אופיר פינס-פז: מרגע שיש סעיף כזה, שאול יהלום צודק.

יוסף יצחק פריצקי: אסור לה לקבל מימון.

אופיר פינס-פז: לא רק מימון.

אופיר פינס-פז: כסף ציבורי, זה לא רק מימון.

אופיר פינס-פז: זה שאדון ראש המועצה האזורית רמת-הגולן ישלח את כל הכסף לקהלני, זה מימון ציבור.

סיגל קוגוט: על זה היה בג"ץ.

סיגל קוגוט: המדינה טענה שאי-אפשר לעשות זאת.

שאול יהלום: היה בג"ץ לא על מפלגה, אלא האם מותר לעמותת הגולן לקבל.

אופיר פינס-פז: בג"ץ אמר שכן.

שאול יהלום: אם בג"ץ היה אומר "זאת מפלגה", אולי הוא היה פוסק אחרת.

יוסף יצחק פריצקי: שאול יהלום, אתה אומר, ובצדק, שהעמותה במשך תשעה חודשים לא יכולה להיות מפלגה שתקבל מימון מאוצר המדינה וכסף ציבורי.

סיגל קוגוט: אני רוצה להבין את הרעיון.

אופיר פינס-פז: אסור לה לקבל כסף ציבורי, גיוס תרומות היא יכולה.

סיגל קוגוט: מה זה כסף ציבורי?

אופיר פינס-פז: זה עיריית נתניה, משרד הפנים וכן הלאה.

יוסף יצחק פריצקי: גופים הכפופים לביקורתו של מבקר המדינה.

אתה וצלר: כסף פרטי אפשר לאסוף מיליונים.

אופיר פינס-פז: גם עכשיו לפי החוק אפשר, מה אני יכול להגיד לו?

שאול יהלום: המפד"ל יכולה להגיד עכשיו: אני לא רוצה מימון מפלגות, אוספת כספים ועושה מה שהיא רוצה, בעוד עשר שנים אני עושה סוויץ' וחוזרת להיות עם מימון, זה מותר לפי החוק.

שלמה שהם: זה לא מדויק.

שלמה שהם: מה שיעשו שייקחו משני העולמות.

שלמה שהם: המפד"ל לא יכולה להגיד עכשיו "תשעה חודשים אני לא לוקחת מימון".

אופיר פינס-פז: כשעמותה רוצה להיות מפלגה זה תהליך, לא מחליטים ברגע, ובסוף יש החלטה.

אופיר פינס-פז: זכותי שהם ידעו, שהם צריכים לנהוג בצורה מסוימת.

אופיר פינס-פז: אם מחליטים להיות מפלגה עוד שלושה חודשים מהיום, הם יודעים את זה.

אופיר פינס-פז: כשאני רץ בפריימריז, למשל, כתוב לי בחוק הפריימריז מאיזה יום חלים עלי הכללים האלה.

אופיר פינס-פז: הם ידעו שהם עמותה היום, והם רוצים להיות מפלגה, שמיום מסוים יחולו כללים מסוימים.

אתה וצלר: זה קיים היום, מיום הגשת הבקשה לרישום מפלגה.

אופיר פינס-פז: אני מבקש להקדים את זה.

אתה וצלר: צריך מועד פורמלי, כי אחרת אי-אפשר לבדוק.

שלמה שהם: סעיף 8ג אומר: לא יאוחר מיום הצגת רשימת המועמדים.

שלמה שהם: ברגע שאתה אומר מיום הצגת רשימת המועמדים אני לא רוצה מימון לעתיד, אז מותר 60,000, ואז אתה לא מקבל מימון כל הקדנציה.

שלמה שהם: פה אנחנו מדברים על העבר.

שאול יהלום: הגשתי את הרשימה, אני מודיע לרשם המפלגות: לא רוצה אותך.

שאול יהלום: אני עושה חופשי על הבר.

שאול יהלום: עכשיו יש בחירות, בבחירות הבאות אני אומר: גמרנו, עושה סוויץ'.

שאול יהלום: למה, אם אני עמותה, אוסרים עלי?

שלמה שהם: כי כעמותה אין לך שום מגבלה.

שאול יהלום: תחשוב שאני עמותה בתקופה הראשונה, מה ההבדל?

שלמה שהם: תוך כדי בחירות, זה אחרי שהצגת רשימת מועמדים.

אופיר פינס-פז: חברים, זו קריאה ראשונה ולא קריאה שנייה ושלישית.

אופיר פינס-פז: שלמה שהם יכין נוסח לתיקון לשני חוקים: חוק המפלגות וחוק מימון מפלגות.

אופיר פינס-פז: עניין השם הסדרנו באמצעות צינון של תשעה חודשים.

שאול יהלום: אני הצעתי שנה.

אופיר פינס-פז: הצעתי פשרה.

אופיר פינס-פז: אמרתם שנה, אני אמרתי שישה חודשים, חתכתי באמצע.

אופיר פינס-פז: כשעמותה הופכת להיות מפלגה בשם אחר, אותם אנשים, אותם גורמים, אז אנחנו אומרים לה: שלושה חודשים לפני שניגשת ורשמת את עצמך, כשמקבלים את ההחלטה היא נופלת בהתייעצויות, שלושה חודשים לפני שאת מגישה את הבקשה לרשם המפלגות חלים עלייך שלושה דינים מדין המפלגות: האחד, אסור לקבל תרומות מחוץ-לארץ, שתיים, אסור לקבל תרומות מתאגיד, שלוש, יש רף מקסימלי לתרומה מיחיד.

אתה וצלר: אתה צריך גם לנהל חשבונות לפי הנחיות מבקר המדינה.

סיגל קוגוט: זה כל 8ד.

אופיר פינס-פז: שלושה חודשים נותנים לנו את מה שאנחנו צריכים.

שאול יהלום: יש לה בבנק 25 מיליארד שקלים.

אופיר פינס-פז: בכל מקרה היא לא יכולה לעשות שימוש בזה, כי זה תרומה מתאגיד.

אופיר פינס-פז: מרגע שהעמותה מפלגה, היא לא יכולה לגעת בזה.

שאול יהלום: אם היא מוותרת על המימון, היא יכולה.

אופיר פינס-פז: חברים, על-פי הנחיות שהצעתי, אלא אם כן שלמה שהם יבוא ויגיד "אני לא מצליח", אנחנו מביאים את הצעת החוק לקריאה ראשונה.

שאול יהלום: אני מבקשת להוסיף שהמסלול צריך להיות גם אם אותה עמותה לא בוחרת במימון.

שאול יהלום: תחשבו על כל האפשרויות.

אופיר פינס-פז: שלמה שהם ישב עם יוסף פריצקי, עם סיגל קוגוט, עם אתה וצלר, רשם העמותות ורשם המפלגות על הנוסח.

אופיר פינס-פז: אנחנו מאשרים לקריאה ראשונה את הצעת החוק, אלא אם כן יש התנגדות.

אופיר פינס-פז: מי בעד?

אופיר פינס-פז: מי נגד?

אופיר פינס-פז: בעד - 3 נגד - אין אושר להעביר את הצעת חוק המפלגות (תיקון עמותות), התש"ס-2000 לקריאה ראשונה, לאחר תיקון הנוסח

אופיר פינס-פז: הישיבה נעולה.